নিজস্ব প্রতিবেদন : ২১ জুলাইয়ের ২৫ বছর। নিরাপত্তা ব্যবস্থায় কোনও খামতি রাখতে রাজি নয় কলকাতা পুলিস। তৃণমূলের শহিদ স্মরণ সমাবেশ উপলক্ষে আঁটসাঁট নিরাপত্তার ব্যবস্থা করেছে প্রশাসন। শনিবার শহরে মোতায়েন থাকবে ৬০০০ পুলিস। ১৮টি জায়গায় অ্যাম্বুলেন্সের ব্যবস্থা থাকছে। তৃণমূল সমর্থকরা যে ২১টি গেস্ট হাউজে ঘাঁটি গেড়েছেন তার সামনে থাকছে কড়া নিরাপত্তা। সেইসঙ্গেই ধর্মতলা ও আশেপাশের এলাকায় চারটি ভিউ কাটার লাগানো হয়েছে। বিভিন্ন জায়গায় থাকছে ১০টি ড্রপ গেট। প্রশাসন সূত্রে খবর, ৮টি জায়ান্ট স্ক্রিনের মাধ্যমে সভা চত্বরে নজরদারি চালাবে পুলিস। ধর্মতলার সভা লাগোয়া এলাকাকে ১০টি জোনে ভাগ করা হয়েছে। ৪০টি জায়গায় মোতায়েন থাকছে পুলিস পিকেট। ১০টি মেট্রো স্টেশনে কড়া পুলিসি নজরদারির ব্যবস্থা থাকছে। ভিড় সামলাতে তত্পরতা হাওড়া-শিয়ালদা স্টেশনেও। স্টেশনগুলিতে যৌথ নজরদারি চালাবে রাজ্য ও রেল পুলিস। ভিড়ে দুর্ঘটনা এড়াতে মজুত রাখা হচ্ছে ফার্স্ট এড কিটও।